[pic] | EUROOPA ÜHENDUSTE KOMISJON |

Brüssel 14.10.2008

KOM(2008) 647 lõplik

2006/0006 (COD)

Muudetud ettepanek:

EUROOPA PARLAMENDI JA NÕUKOGU MÄÄRUS,

milles sätestatakse määruse (EÜ) nr 883/2004 (sotsiaalkindlustussüsteemide kooskõlastamise kohta) üksikasjalikud rakenduseeskirjad

(komisjoni esitatud EÜ asutamislepingu artikli 250 lõike 2 alusel)

2006/0006 (COD)

Muudetud ettepanek:

EUROOPA PARLAMENDI JA NÕUKOGU MÄÄRUS,

milles sätestatakse määruse (EÜ) nr 883/2004 (sotsiaalkindlustussüsteemide kooskõlastamise kohta) üksikasjalikud rakenduseeskirjad

(EMPs kohaldatav tekst)

1. MENETLUSE ETAPP

Komisjon võttis ettepaneku KOM (2006)16 – 2006/0006(COD) vastu 31. jaanuaril 2006 ning edastas selle Euroopa Parlamendile ja nõukogule 31. jaanuaril 2006.

Majandus- ja Sotsiaalkomitee võttis komisjoni ettepaneku kohta vastu arvamuse 26. oktoobril 2006.

Parlament võttis esimesel lugemisel 9. juulil 2008 vastu 162 muudatusettepanekut.

2. ETTEPANEKU EESMÄRK

Ettepaneku eesmärk on määratleda menetlused, millega rakendada määruses (EÜ) nr 883/2004 sätestatud eeskirju kõikide asjaomaste osapoolte suhtes. Ettepanekuga viiakse lõpule määrusega alustatud ajakohastamine ja püütakse parandada praeguseid menetlusi, neid lihtsustada ja selgitada olemasolevaid sätteid mitmes valdkonnas. Ettepanekuga võetakse arvesse ka kogemused, mis on saadud asutuste vahelisest tihedast koostööst, millele osutatakse määruses (EÜ) nr 883/2004 (nt liikmesriikide vaheline elektrooniline andmevahetus).

3. MUUDETUD ETTEPANEKU EESMÄRK

Muudetud ettepaneku eesmärk on kohandada esialgset ettepanekut vastavalt teatavatele parlamendi muudatusettepanekutele. Komisjon võib heaks kiita enamiku muudatusettepanekutest (159 muudatusettepanekut 162-st), sest need on kooskõlas ettepaneku eesmärgiga. Kõnealustes muudatusettepanekutes käsitletakse määruse (EÜ) nr 883/2004 rakendamismenetlusi ja nende üldeesmärk on tagada, et Euroopa Liidu kodanikele antaks sotsiaalkindlustushüvitisi kiiresti ja tõhusalt (bürokraatia vähendamine). Kuna Euroopa Liidus on kasutusel mitu sotsiaalkindlustussüsteemi, on eesmärgi saavutamiseks mitu teed, mis lubavad komisjonil toetada kaasotsustajaid kõige tõhusama menetluse määratlemisel, mis on kasulik kõikidele sidusrühmadele.

4. MÄRKUSED EUROOPA PARLAMENDI VASTU VÕETUD MUUDATUSTE KOHTA

4.1. Muudatused, millega komisjon nõustub

Komisjon võib nõustuda muudatusettepanekutega 1–14, 16–25, 27–54 ja 56–162.

Palju muudatusettepanekuid on kas samased või sarnased nende muudatusettepanekutega, mille koostas nõukogu sotsiaalkindlustuse töörühm. Komisjon vaatas need üksikasjalikult läbi nõukogu töörühmaga peetud arutelul ja võib need heaks kiita.

Muud muudatusettepanekud on keelelised või sõnastavad menetlust täpsemini.

4.2. Muudatusettepanekud, millega komisjon võib nõustuda osaliselt või pärast ümbersõnastamist

Muudatusettepanek 15

Selles muudatusettepanekus kajastatakse Euroopa andmekaitseinspektori arvamust ja nõukoguga kooskõlastatud muudatusi. Selles koondatakse tähelepanu isikuandmete vahetamisele liikmesriikide ametiasutuste vahel ja kõnealuste andmete kaitsele seoses sotsiaalkindlustushüvitistega. Muudatusettepanekuga tuuakse sisse viide direktiivile 95/46/EÜ isikuandmete töötlemise kohta ja see mõjutab määruse (EÜ) nr 883/2004 IV lisa (neljandat lõiku). Sellega võidakse segada liikmesriikide pädevust ja riigisiseseid korraldusi kõnealuses valdkonnas, mida käsitletakse direktiivis 95/46/EÜ. Muus osas võib komisjon muudatusettepaneku heaks kiita (esimesest kuni kolmanda lõiguni).

4.3. Muudatusettepanekud, mida komisjon ei saa heaks kiita

Komisjon ei saa siiski heaks kiita muudatusettepanekuid 26 ja 55.

Muudatusettepanek 26

Muudatusettepaneku 26 eesmärk on selgitada sätteid pädevate asutuste ajutiste rahaliste või mitterahaliste hüvitiste tagasimaksmise kohta. Artikli 6 lõike 4 esimene lõik on täpsem nõukogu uues sõnastuses, mis lepiti kokku osalise üldise lähenemisviisi käigus. See kajastab nõukogu sotsiaalkindlustuse töörühma saavutatud edusamme, eelkõige III peatüki IV jaotise (finantssätted) osas.

Muudatusettepanek 55

Vastavalt muudatusettepanekule 55 väljastatakse asjaomasele isikule alati kohaldatava õigusakti kohta tõend (nt lähetuste puhul), milles esitatakse tööandjalt saadud palgaandmed. Selle muudatusettepanekuga nõutakse andmeid rohkem, kui on vaja sotsiaalkindlustuseks lähetuste korral (kohaldatava õigusakti kindlaksmääramine) ja kõnealuse määruse eesmärgi täitmiseks.

5. MUUDETUD ETTEPANEK

Võttes arvesse EÜ asutamislepingu artikli 250 lõiget 2, muudab komisjon oma ettepanekut eespool osutatud viisil.